कक्राझार , 7 जानुवारीःराइज्यो सभानि बारग' एमपि बिस्वजित दैमारिनि फिसाज्लाया हरखाब गोमानानै थानाय जाथाया दसे नो कक्राझार जिल्लायाव सोमोनांनाय थासारि सोमजिहोदों । ससेल मिडियानि गेजेरजों गावनि फिसाज्लाखौ मोनफिन्नो हानाय एबा गोमानायखौ दिहुन्नो हानायनि थाखाय खौरां बिजों खौ साबायख'र होदों बारग' एमपिआ । कक्राझारआव थानाय गावनि थाग्रा नआव खौरां बिजोंजों जानाय मोगामोगिआव बारग' एमपि बिस्वजित दैमारिआ बुङोदि , आंनि फिसाज्लाया गोमानायनि उनावनो ससेल मिडियाआव भाइरेल जादों सावगारि आरो बेनि खौराङा । बेनि उनाव साफ्रोमबो आंनि फिसाज्लाखौ नागिरनायाव एबा दिहुन्नायाव हेफाजाब होदों । जायनि गेजेरजों सासे सुबुङा लामायाव नुसन्नाय लोगो लोगो बिस्वजित दैमारिनि बिनानावनो खौरां हरो । बेनि उनाव बिस्वजित दैमारिनि फिसाज्ला अमित राज दैमारिखौ रैखाथिनि दखलाव लानो हायो एबा मोनफिनो । बेबादि खौरांखौ मोन्नानै दैमारिनि नख'रआ बे सुबुंनि खाथियाव साबायख'र होयो । खौरां बिजोंनि सिगाङाव बिस्वजित दैमारिआ मिबथिहोनाय बादिब्ला , गोमानाय जाथायनि सायाव गावनि फिसाज्लाजों दासिम बाथ्रा सावरायनाय जायाखैब्लाबो फिसाज्लानि लोगोजों बाथ्रा सावरायनायनिफ्राय मिबथिनो हादोंदि , हस्टेलआव थानो बादोंमोन आंनि फिसाज्लाया । बेनिखायनो हस्टेलनिफ्राय ओखारलांदोंमोन अमित राज दैमारिआ । जोबथायाव गावनि फिसाज्लाखौ रैखाथियै मोनफिन्नो हानायाव खौरां बिजोंखौ साबायख'र होनानै गोजोन्नाय फोरमायो बिस्वजित दैमारिआ । 
ससेल मिडियानि थारखायनो दिहुन्नो हाबाय बारग एमपि बिस्वजित दैमारिनि फिसाज्लाखौ , दैमारिआ खौरां बिजोंखौ साबायखर होदों